24 Februarie - Kits krag… gewaarborg. - Jan van der Watt - www.bybelkennis.co.za
by Mitch Kalp · Published 24/02/2017 · Updated 27/01/2017
Mark 11:12-34 (fokus 11:20-25)
‘Daarom sê Ek vir julle: as julle van God iets vra, moet julle ook nie wonder of julle dit gaan kry nie. Julle moet so op God vertrou dat dit vir julle eintlik moet voel of julle dit al klaar gekry het, en God sal dit vir julle gee.’ (11:24)
Gebed het groot krag, daarvan kan ons seker wees. Dit word díe bron van krag as ons begin wonder waar ons krag vandaan gaan kry. En dit kan die bron van krag wees omdat gebed ons in kontak met die Almagtige bring.
Die krag van gebed lê juis daarin dat God die Een is wat gebede verhoor. Dit beteken dat gebed nooit op dowe ore kan val nie. As ons vra, is Hy die Een wat luister en besluit wat gedoen moet word. Die gelowige hoef nooit sonder God wees nie, daarvoor sorg gebed. En die beste van alles: God is net die buig van ‘n knie ver. Wat ‘n troos is dit net nie. Die boodskap van gebed is dus uiteindelik: dit is nie die gebed wat so belangrik is nie, maar die God wat na ons gebede luister.
Juis daarom is die hart van gebed vertroue op God (11:24). As gebed nie vir jou beteken dat jy op God se skoot sit en Hom so in die oë kyk nie, mag jou gebed dalk leë woorde van wanhoop word. As jy egter in die oë van God kyk, kan jy nie anders as om te besef dat jou woorde nooit leeg kan wees nie. Dit kan en sal nooit leeg terugkom van die Persoon af wat dit hoor nie. Ja, God luister.
Daarom hoef jy nie aan jou gebede te twyfel nie, veral nie as jy styf op God se skoot sit nie – want daar is dit Hy self wat luister. En as Hy gehoor het, sal Hy ook doen soos Hy goeddink. Daarin lê die krag van gebed. Wat is daar dan nog om oor te twyfel?
As jy op jou knieë gaan, soek die oë en ore van God!
by Mitch Kalp · Published 19/11/2017 · Last modified 14/11/2017
Vas – Hermie van Zyl